ሕዚ ዝሓለፈ ቐዳም ተፈቲኑ ዝተብሃለ 'ዕልዋ መንግስቲ ኣምሓራ' ኣተሓባቢሩን ፈጺሙን ዝበሃል ዘሎ ብርጋዴር ጀነራል ኣሳምነው ጽጌ፡ ኣቐዲሙ'ውን ብፈተነ ዕልዋ መንግስቲ ተፈሪዱዎ ሸሞንተ ዓመት ሙሉእ ኣብ ቤት ህንጸት ጸኒሑ'ዩ። ቅድሚ ሓደ ዓመት ካብ ቤት ማእሰርቲ ምስ ወጽአ ግን፡ ኣዴፓ ኣባል ማእከላይ ኮሚቴን ክኸውንን ሓላፊ ቢሮ ጸጥታን ደሕንነትን እቲ ክልል ክኸውን ገይሩ'ዩ። ሕዚ ፈጺሙዎ ዝበሃል ዘሎ ቕትለት ኣመራርሓ፡ ካብ ሕግን ፖለቲካዊ መትከልን ዝወጽአ ከቢድ ክሕደት'ዩ ዝበለ ኣዴፓ፡ ህዝቢ ኣምሓራ ጥንኩር ፖለቲካዊ ሰልፊን መንግስትን ከይህልዎ ዝዓለመ ናይ ጥፍኣት ሽርሒ'ዩ ብምባል በዓል ሽዱሽተ ነጥቢ መግለጺ ቅዋም ኣውጺኡ'ሎ። ኣብቲ 'ዕልዋ መንግስቲ' ኢድ ኣለዎም ተባሂሎም ዝተጠርተሩ ውልቀሰባትን ጉጅለታትን ናብ ሕጊ ንምቕራብ ዝተጀመረ ስራሕ ተጠናኺሩ ክቕጽል'ዩ ዝበለ ኣዴፓ፡ እቲ መሓውር ጸጥታ ዳግም ንምጥንኻርን ሰላምን ድሕነትን እቲ ክልል ንምርግጋጽን ኣድላዪ ስጉምቲ ክውሰድ'ዩ ኢሉ። ህዝቢ ኮነ ተባሂሉ ብዝዝርግሑ መሰረት ዘይብሎም ወረታት ክደናገር የብሉን ብምባል፡ ፖለቲካዊ ውድባት እታ ሃገር ድማ ሰላም፣ ምርግጋእን ሓድነትን እታ ሃገር ኣብ ዘጠናኽሩ ትኩረት ክገብሩ ጸዊዑ። "ስንባደ ኣብ ዝህልወሉ ጌጋ ከጋጥም ይኽእል'ዩ" ኣቶ ንጉሱ ጥላሁን ቐጺላ ህዝባዊ ናዕቢ ዝርኣየላ ሃገር መን'ያ?
